P. Minárik, poslanec: (2005-05-11):
Keď prekonáme princíp jeden plus jeden, prečo nie viacej osôb a prakticky v akomkoľvek pomere? A takýto výkon raz súd môže národným štátom nariadiť. Veď ak je niečo základné ľudské právo a to bude Európsky súdny dvor unisono so súdom v štáte Massachusetts, tak to platí všeobecne alebo to neplatí vôbec. A prečo by to malo byť inak? Pokračujem ďalej. V čl. II-10 sa hovorí o práve na svedomie. Na Slovensku náš čaká ratifikácia medzinárodnej zmluvy, ktorá toto právo zaručí tak, že to bude garantovať slobodu, ako málokde na svete. Je pritom zaujímavé sledovať, ako táto zmluva prekáža práve mnohým politikom Európskej únie. Prečo práve oni upozorňujú, že zmluvou so Svätou stolicou, resp. dohodou s registrovanými cirkvami, prečo takúto dohodu Slovensko nesmie mať. Veď práve kvôli článku v charte by nikomu nemala takáto zmluva prekážať. Zaručuje sa predsa to isté právo na svedomie. Navyše, ak samotný článok charty tvrdí, že „právo na výhradu svedomia uznáva v súlade s vnútroštátnymi zákonmi, ktorými sa riadi výkon tohto práva“. Nuž, myslím si, že aj tu je to zrejmé, v čom je problém. My tu totiž nehovoríme o jednej a tej istej veci. Svedomie, ako ho chápeme na Slovensku, chápu naši kritici v západnej Európe trochu inak. Rovnako ako na Slovensku pred pár rokmi komunisti. Svedomie môžete mať, majte si ho, ale ak chcete byť lekárom alebo chcete byť učiteľom, tak len také unifikované, únijné. Alebo ešte iný príklad z charty. Podľa čl. II-49 ods. 3 „prísnosť trestov nesmie byť neprimeraná trestnému činu“. Čo to znamená? Kto o tejto neprimeranosti rozhodne? Tento parlament? Sudcovia nášho súdu, ktorých sme si zvolili tu v Národnej rade v prípade Ústavného súdu? Kdeže. Rozhodnú sudcovia, ktorých ani nepoznáme. A ešte čo je horšie, sudcovia, ktorí nepoznajú Slovensko. Sudcovia, ktorí, obávam sa, budú raz podobne pomýlení ako sudcovia amerického Najvyššieho súdu, ktorí bránia viac odsúdených zločincov ako nenarodené deti. Charta práv, to je Pandorina skrinka. My všetci, naši voliči budeme raz prekvapení, čo všetko v nej uvidia napísané sudcovia a o čom nikto zo zvolených politikov nikdy nehlasoval. Ako som povedal, každá ústava má aj funkciu definovať vzťahy medzi občanom a štátom, ale aj pomenovať symboly, hodnoty a princípy daného politického spoločenstva, ktorému je určené. Dámy a páni, pred rokmi bola európska integrácia kresťanským projektom. Hodnoty a princípy boli vtedy jasné. Dnes majú kresťania v Európe problém. Kvôli svojej viere, kvôli svojej viere nemôžu byť komisármi. Odmietajú ich na vedúcich pôstoch výborov Európskeho parlamentu a média ich vykresľujú ako radikálov, akoby kresťanstvo po 20 storočiach bolo radikálne a agresívne. Taká je dnešná Európa – kristofobická a neznášanlivá. Myslím si, že komisárom by sa už nestal ani Schuman, jej vlastný zakladateľ. Aj preto v oblasti princípu a hodnôt tento dokument je neuveriteľne konfúzny. Ponúka všetko všetkým, azda okrem tých, ktorí nasledujú jej zakladateľov, a preto vlastne neponúka nič. Zápas o symboly a hodnoty patrí k ústave tak, ako tieto symboly a hodnoty patria k ústave. Preto bol zápas o zmienku kresťanstva, prípadne v Boha v ústave taký dôležitý. A preto bol taký dôležitý aj tento výsledok. Ústava nie je ústavou pre kresťanskú Európu. Pretože ona kresťanskou Európou opovrhuje. Nenašlo sa pre ňu v celom texte ani jediné slovo. Jedno jediné slovo. A na takýchto základoch Európa stáť nemôže. Určite nie vtedy, ak má byť Európa civilizovanou a kultúrnou. Ako povedal Solženicyn: „Európa, ktorá zabudla na Boha, tým začala ničiť samu seba.“ Táto ústava na Boha zabudla. Ani nezabudla, otvorene ho odmietla. A preto bude ničiť Európu. Ničiť hlavne západnú polovicu tých povestných európskych pľúc, možno nie tak očividne a brutálne, ako sa to dialo vo východnej, ale určite rovnako systematicky. Dámy a páni, za ústavu, ktorá nie je schopná ani slovom reflektovať, že v každej európskej dedine je kresťansky kostol, za takú ústavu sa nedá hlasovať. Kresťanskí demokrati môžu pri takejto ústave hlasovať len proti. Ďakujem pekne. (Potlesk.)